b"\n_START_ARTICLE_\nNarmer\n_START_SECTION_\nIdentiteta\n_START_PARAGRAPH_\nNarmerjeva identiteta je \xc5\xa1e vedno predmet razprav, \xc4\x8deprav med egiptologi prevladuje mnenje, da je istoveten s faraonom Menesom, ki v egip\xc4\x8danskih zapisih velja za prvega kralja in zdru\xc5\xbeitelja Starega Egipta.  Narmerjevo istovetenje z Menesom temelji na Narmerjevi paleti in dveh pe\xc4\x8datih z abidske nekrolope Umm el-Qa'ab, ki ga prikazujejo kot kralja prve dinastije._NEWLINE_Prvo leto Narmerjeve vladavine so obi\xc4\x8dajno datira v obdobje okoli leta 3100 pr. n. \xc5\xa1t. Druge ocene, ki temeljijo na zgodovinskih metodah in datiranju z radioaktivnim ogljikom 14, ga ume\xc5\xa1\xc4\x8dajo v obdobje 3273\xe2\x80\x932987 pr. n. \xc5\xa1t.\n_START_SECTION_\nIme\n_START_PARAGRAPH_\nNarmerjevo ime je sestavljeno iz hieroglifov za soma (n'r) in dleto (mr), ki se po na\xc4\x8delih  rebusa bereta Narmer. Beseda se v\xc4\x8dasih prevaja kot \xc2\xbbpobesneli som\xc2\xab, vendar za tak\xc5\xa1en prevod ni splo\xc5\xa1nega soglasja. Drugi prevodi imena vklju\xc4\x8dujejo besede jezen, borben, nasilen, bole\xc4\x8d, besen, slab, hudoben, oster in groze\xc4\x8d ali bode\xc4\x8d som. Nekateri znanstveniki imajo za branje njegovega imena povsem druga\xc4\x8den pristop in v ime sploh ne vklju\xc4\x8dujejo izraza som, vendar tudi njihov pristop ni soglasno  sprejet._NEWLINE_Narmerjevo ime je pogosto zapisano v skraj\xc5\xa1ani obliki samo s simbolom soma, ki je v\xc4\x8dasih stiliziran in v nekaterih primerih prikazan samo z vodoravno \xc4\x8drto.   Zdi se, da je poenostavljeno \xc4\x8drkovanje povezano s kontekstom. V v steno vklesanih serekih in na uradnih pe\xc4\x8datih sta vedno zapisana oba simbola, na \xc4\x8drepinjah in kamnih pa se v ve\xc4\x8dini primerov pojavljata samo som ali poenostavljena razli\xc4\x8dica imena._NEWLINE_Odkrili so tudi dve alternativni  \xc4\x8drkovanji Narmerjevega imena. Na pe\xc4\x8datu iz Tarkana je v njegovem sereku dvema simboloma za Narmerja dodan znak za pti\xc4\x8da (tjay, Gardinerjev simbol G47). Zapis se tolma\xc4\x8di kot \xc2\xbbmo\xc5\xbeati Narmer\xc2\xab. Ilona Regulski se s tem ne strinja in trdi, da \xc2\xbbznak tjay - pti\xc4\x8d ni integralni del kraljevega imena, ker se pojavlja zelo redko\xc2\xab. Gordon domneva, da posebni znak ni del njegovega imena in je bil v serek dodan \xc2\xbbzaradi bolj skladnega videza\xc2\xab._NEWLINE_Na dveh pe\xc4\x8datih iz abidske nekropole je njegovo ime zapisano na edinstven na\xc4\x8din. Na mestu, kjer bi ob znaku za soma pri\xc4\x8dakovali znak za dleto, je znak, katerega \xc5\xa1tevilni znanstveniki razlagajo kot \xc5\xbeivalsko ko\xc5\xbeo. Po Dreyerju gre morda za soma z bikovim repom, podobno kot na Narmerjevi paleti, na kateri je Narmer prikazan z bikovim repom kot simbolom mo\xc4\x8di.\n_START_SECTION_\nVladanje\n_START_PARAGRAPH_\nV Petriejevem muzeju egip\xc4\x8danske arheologije v Londonu je razstavljena glava zgodnjega egip\xc4\x8danskega kralja, izdelana  iz apnenca, ki se zaradi  podobnosti na Narmerjevi paleti \xc5\xa1teje za Narmerjevo. Trditev ni na splo\xc5\xa1no sprejeta, ker bi glava lahko pripadala kralju Kufuju (Keopsu) iz \xc4\x8cetrte dinastija. Za Kufujevo jo \xc5\xa1teje tudi Stevenson. Charron jo pripisuje neznanemu kralju iz tinitskega obdobja (prvi dve dinastiji), Wilkinson pa domneva, da morda pripada kralju iz Druge dinastije.\n_START_SECTION_\nIstovetenje z Menesom\n_START_PARAGRAPH_\nVpra\xc5\xa1anji \xc2\xbbkdo je bil Menes\xc2\xab in \xc2\xbbkdo je zdru\xc5\xbeil Egipt\xc2\xab sta navidezno zelo prepleteni, dejansko pa gre za povsem lo\xc4\x8deni vpra\xc5\xa1anji. Zdru\xc5\xbeitev se pogosto pripisuje Narmerju po njegovi osvojitvi Spodnjega Egipta, medtem ko se Menesa tradicionalno \xc5\xa1teje za prvega kralja Starega Egipta. Ve\xc4\x8dina egiptologov meni, da sta Narmer in Menes ista oseba. _NEWLINE_ _NEWLINE_Odgovora na vpra\xc5\xa1anji sta zapletena, ker je Narmer Horovo ime, Menes pa osebno ime (rojstno ime ali nisut-bitj). Na vseh seznamih bo\xc5\xbeanskih in polbo\xc5\xbeanskih  kraljev, ki so se za\xc4\x8deli pojavljati v Novem kraljestvu, in skoraj vseh, ki se za\xc4\x8denjajo z Menesom, je Menes omenjen kot prvi \xc2\xbb\xc4\x8dlove\xc5\xa1ki kralj\xc2\xab. Egiptologom povzro\xc4\x8da te\xc5\xbeave usklajevanje arheolo\xc5\xa1kih dokazov s Horusovimi imeni s seznami kraljev z osebnimi imeni. _NEWLINE_Za dokazovanje ali je bil Menes Narmer ali Hor-Aha, obstajata dva klju\xc4\x8dna dokumenta. Prvi je Napis iz Nakade, na katerem so ob Hor-Ahovem sereku v o\xc4\x8drtanem polju simboli, ki jih nekateri znanstveniki tolma\xc4\x8dijo kot Menesovo ime. Drugi je pe\xc4\x8dat iz Abidosa, v katerem se izmenjujeta Narmerjev serek in \xc5\xa1ahovnica (mn), katero se tolma\xc4\x8di kot okraj\xc5\xa1avo za Menes. Noben dokaz, da je bil Menes Narmer ali Hor-Aha, ni niti prepri\xc4\x8dljiv niti dokon\xc4\x8den._NEWLINE_Pe\xc4\x8data, katera so leta 1985 in 1991 odkrili v Abidu v grobnicah Dena   in Kaaja ali njuni bli\xc5\xbeini, vsebujeta sezname vladarjev, na katerih je Narmer prikazan kot prvi kralj, kateremu sledi Hor-Aha. Na Kaajevem pe\xc4\x8datu je seznam vseh osmih kraljev, ki jih sodobni egiptologi \xc5\xa1tejejo za prvo dinastijo. Vrstni red je pravi in se za\xc4\x8dne z Narmerjem. Pe\xc4\x8data s te nekropole trdno dokazujeta, da je bil Narmer prvi kralj prve dinastije, torej istoveten z Menesom.\n_START_SECTION_\nZdru\xc5\xbeitev Egipta\n_START_PARAGRAPH_\nNa slavni Narmerjevi paleti, katero je v sezoni 1897-1898 v Hierakonpolu odkril  James E. Quibell, je Narmer na eni strani upodobljen s krono Gornjega Egipta, na drugi pa s krono Spodnjega Egipta, kar napeljuje k teoriji, da je prav on zdru\xc5\xbeil obe kraljestvi. Takoj po odkritju palete so se za\xc4\x8dele razprave o tem ali je na njej prikazan resni\xc4\x8den zgodovinski dogodek ali je zgolj simboli\xc4\x8dna. Paleta bi seveda lahko prikazovala resni\xc4\x8den dogodek in bila hkrati simboli\xc4\x8dna._NEWLINE_Leta 1993 je G\xc3\xbcnter Dreyer v Abidu odkril seznam Narmerjevih vladarskih let, na katerem je opisan isti dogodek kot na Narmerjevi paleti. V prvi dinastiji so se leta ozna\xc4\x8devala z imenom kralja in pomembnim dogodkom,  ki se je zgodil v tistem letu. Etiketa leta, ki se je obi\xc4\x8dajno pripenjala na posode z dobrinami, je vsebovala ime kralja, opis dogodka v tistem letu in podatek o vsebini posode. Etiketa za tisto leto dokazuje, da Narmerjeva paleta prikazuje resni\xc4\x8den dogodek.  S to trditvijo se z nekaj izjemami strinja ve\xc4\x8dina egiptologov._NEWLINE_Arheolo\xc5\xa1ki dokazi ka\xc5\xbeejo, da je bil Egipt vsaj delno zdru\xc5\xbeen \xc5\xbee med vladavinama Narmerjevih neposrednih predhodnikov Kaja in Iri-Hora in morda \xc5\xbee med vladavino \xc5\xa0korpijona I. nekaj generacij pred njim. Dokaz za vladavino \xc5\xa0korpijona I. v Spodnjem Egiptu izhaja iz njegove grobnice U-j v Abidu v Gornjem Egiptu, v kateri so na\xc5\xa1li etikete na dobrinah iz Spodnjega Egipta. Ker etikete niso bile dav\xc4\x8dni dokument, lahko ka\xc5\xbeejo samo na trgovanje in ne na podlo\xc5\xbenost. _NEWLINE_Med \xc5\xa1tevilom in porazdelitvijo napisov z imeni zgodnjih kraljev Gornjega Egipta v Spodnjem Egiptu in Kanaanu, ki je bil dostopen preko Spodnjega Egipta, in Narmerjevih napisov, je znatna razlika. Kajeve napise so odkrili na treh mestih v Spodnjem Egiptu in enem mestu v Kanaanu. \xc5\xa0tevilo in porazdelitev Iri-Horovih napisov sta enaka Kajevim. Narmerjeve sereke so na\xc5\xa1li na dvetih mestih v Spodnjem Egiptu in devetih mestih v Kanaanu, kar ka\xc5\xbee, da je imel Narmer v Spodnjem Egiptu druga\xc4\x8dno vlogo kot njegova neposredna predhodnika. Za prisotnost kraljev Gornjega Egipta v Spodnjem Egiptu pred Iri-Horom ni nobenega dokaza. Arheolo\xc5\xa1ki dokazi ka\xc5\xbeejo, da se je zdru\xc5\xbeevanje za\xc4\x8delo pred Narmerjem in se kon\xc4\x8dalo z zasedbo dr\xc5\xbeavic v severozahonni Nilovi delti, ki jo opisuje Narmerjeva paleta._NEWLINE_Narmerjeva zdru\xc5\xbeitve Egiptov je bila o\xc4\x8ditno pomemben dogodek, ker ni omenjena samo na Narmerjevi paleti, ampak tudi na njegovem valjastem pe\xc4\x8datniku, seznamu let, skrinjah in kiju.\n_START_SECTION_\nNarmer v Kanaanu\n_START_PARAGRAPH_\nPo Manetu je \xc2\xbbMenes vodil pohod v tujino in slavno zmagal\xc2\xab. \xc4\x8ce je omemba resni\xc4\x8dna in se nana\xc5\xa1a na Narmerja, gre nedvomno za Kanaan, kjer so Narmerjev sereke  odkrili na devetih razli\xc4\x8dnih mestih. Egip\xc4\x8danska navzo\xc4\x8dnost v Kanaanu, katere za\xc4\x8detek pripisujejo Narmerju, se je za\xc4\x8dela \xc5\xbee dveto let pred tem.  Med njegovo vladavino je dosegla vi\xc5\xa1ek in po njegovi smrti hitro oslabela. Stiki med Egiptom in Kanaanom so se za\xc4\x8deli proti koncu 5. tiso\xc4\x8djetja pr. n. \xc5\xa1t. in se kon\xc4\x8dali med vladavino druge dinastije. Iz tega obdobja so v Kanaanu odkrili 33 egip\xc4\x8danskih serekov, od katerih jih 20 pripisujejo Narmerju. Iz obdobja pred njim so odkrili samo en Kajev serek in napis z Iri-Horovim imenom. Sereki iz obdobja pred Iri-Horom so ali generi\xc4\x8dni in se ne nana\xc5\xa1ajo na dolo\xc4\x8denega kralja ali pripadajo kraljem, ki v Abidosu niso billi dokazani. Dokaz, da je za Narmerjem egip\xc4\x8danski vpliv v Kanaanu zelo hitro padel, je odkritje samo enega sereka njegovega naslednika Hor-Aha. Poudariti je treba, da je celo ta primerek vpra\xc5\xa1ljiv. V Kanaanu so odkrili zelo malo serekhov kraljev iz preostanka prve in druge dinastije._NEWLINE_Egip\xc4\x8dansko prisotnost v Kanaanu najbolje prikazujejo najdbe egip\xc4\x8danske lon\xc4\x8denine in kanaanske lon\xc4\x8denine, izdelane v egip\xc4\x8danskem slogu. Najdbe ne ka\xc5\xbeejo samo na trgovske povezave ampak tudi na prisotnost egip\xc4\x8danskih kolonij._NEWLINE_Oblika egip\xc4\x8danske oblasti v Kanaanu je bila v preteklosti predmet ostrih razprav med znanstveniki, ki so trdili, da je \xc5\xa1lo za voja\xc5\xa1ko invazijo, in tistimi, ki so trdili, da je \xc5\xa1lo samo za trgovanje in kolonizacijo. \xc4\x8ceprav so prevladali slednji, prisotnost utrdb v Tell es-Sakanu, zgrajenih v obdobju ni\xc4\x8dte in na za\xc4\x8detku prve dinastije v skoraj popolnoma egip\xc4\x8danskem slogu ka\xc5\xbee tudi na egip\xc4\x8dansko voja\xc5\xa1ko prisotnost. _NEWLINE_Egip\xc4\x8danska prisotnosti v Kanaanu je bila neglede na njeno obliko za Stari Egipt zelo pomembna zaradi nadzora trgovanja s Kanaanom in preko njega. Narmer nadzora nad Kanaanom sprva verjetno ni vzpostavil z voja\xc5\xa1ko silo, zelo verjetno pa je z vojsko ponovno vzpostavil egip\xc4\x8dansko oblast ali pove\xc4\x8dal svoj vpliv v regiji. Razen Manetove omembe in \xc5\xa1tevilnih Narmerjevih serekov v Kanaanu je nedavna rekonstrukcija Narmerjeve skrinje pokazala, da je bila izdelana v spomin na njegov vojni pohod v Kanaan. Mogo\xc4\x8de je tudi to, da je del tributa, ki so ga Kanaanci pla\xc4\x8devali Egiptu.\n_START_SECTION_\nNeithotep\n_START_PARAGRAPH_\nNarmerjevo in Hor-Ahovo ime so odkrili v grobnici, za katero so egiptologi prepri\xc4\x8dani, da je Neithotepina. Najdba je privedla do zaklju\xc4\x8dka, da je bila Neithotep Narmerjeva kraljica in Hor-Ahova mati.  Njeno ime pomeni \xc2\xbbNet je zadovoljen\xc2\xab, kar ka\xc5\xbee, da je bila princesa Spodnjega Egipta in da se je Narmer z njo poro\xc4\x8dil po osvojitvi Spodnjega Egipta, da bi utrdil vezi med obema kraljestvoma. Dejstvo, da je njena grobnica v Nakadi v Gornjem Egiptu, je nekatere egiptologe privedla do zaklju\xc4\x8dka, da je bila potomka preddinasti\xc4\x8dnih vladarjev Nakade pred njeno vklju\xc4\x8ditvijo v Gornji Egipt. Domneva se tudi, da je bil Narmerjev kij izdelan v spomin na ta dogodek. Napis na skali na Sinaju, ki ga je leta 2012 odkril Pierre Tallet, je vzbudil dvome v njeno zakonsko zvezo z Narmerjem.  Neglede na to je bila Neithotep prva \xc5\xbeenska v zgodovini z znanim imenom in prva, za katero obstajajo arheolo\xc5\xa1ki dokazi.\n_START_SECTION_\nGrobnica\n_START_PARAGRAPH_\nNarmerjevo grobnico v Umm el-Qa'abu pri Abidu v Gornjem Egiptu tvorita dve  med seboj povezani pogrebni komori B17 in B18, obzidani z zidaki iz na soncu su\xc5\xa1enega blata. Grobnico sta izkopavala Am\xc3\xa9lineau in  Petrie, vendar v njej nista prepoznala Narmerjeve grobnice. Njemu jo je pripisal Kaiser leta 1964. Narmerjeva grobnica stoji ob grobnicah Kaja, ki je bil v Gornjem Egiptu Narmerjen neposredni predhodnik, in Hor-Aha, ki je bil njegov neposredni naslednik._NEWLINE_Ker je grobnica stara ve\xc4\x8d kot 5000 let in je bila v tem \xc4\x8dasu ve\xc4\x8dkrat oplenjena, ni bilo pri\xc4\x8dakovati, da bi se v njej na\xc5\xa1lo \xc5\xa1e kaj uporabnega. Zaradi stalnih posegov v Umm el-Qa\xe2\x80\x99abu se je ve\xc4\x8d Narmerjevih predmetov na\xc5\xa1lo v drugih grobnicah in obratno.  Ponovna izkopavanja grobnic v Umm el-Qa\xe2\x80\x99abu, ki so jih opravili Flinders Petrie v letih 1899-1903 in \xc4\x8dlani Nem\xc5\xa1kega arheolo\xc5\xa1kega dru\xc5\xa1tva, so kljub temu odkrila nekaj podatkov, izjemno pomembnih za zgodovino zgodnjega Egipta._NEWLINE_Arheologi so kljub kaoti\xc4\x8dnemu stanju na pokopali\xc5\xa1\xc4\x8du odkrili napise na lesu in kosteh, odtise pe\xc4\x8datnikov in ve\xc4\x8d deset konic pu\xc5\xa1\xc4\x8dic iz kremena. Kaj se je z njimi zgodilo ni znano, vsekakor pa noben predmet ni kon\xc4\x8dal v Kairskem muzeju. V Narmerjevi grobnici so odkrili tudi no\xc5\xbee iz kremena in  odlomek noge slonoko\xc5\xa1\xc4\x8denega stola, ki bi lahko bili del izvirne pogrebne opreme. Ti predmeti so zdaj v Petriejevem muzeju egip\xc4\x8danske arheologije v Londonu (UC35679, UC52786 in UC35682).  Po Dreyerjevem mnenju so konice pu\xc5\xa1\xc4\x8dic morda iz Djoserjeve grobnice, v kateri so na\xc5\xa1li podobne konice. _NEWLINE_Zgleda, da so bili vsi kralji Starega Egipta pokopani v severnem delu Umm el-Qa\xe2\x80\x99abske nekropole. Zanje so zna\xc4\x8dilni veliki zidaki iz posu\xc5\xa1enega blata, s katerimi je bil obzidan prostor, na katerem je domnevno potekala pogrebna sve\xc4\x8danost. Izkopanih je bilo osem tak\xc5\xa1nih prostorov, od katerih sta zanesljivo prepoznana samo dva. Eden od njiju  bi lahko pripadal Narmerju.\n_START_SECTION_\nArtefakti\n_START_PARAGRAPH_\nNarmerjev obstoj  je dobro potrjen v celem Egiptu, ju\xc5\xbenem Kanaanu in na Sinaju. Na 27 mestih je skupno 98 napisov z njegovim imenom. V Abidu  in Hierakonpolu se njegovo ime pojavlja v sereku in brez njega. Na vseh drugih mestih, razen v Koptu, se njegovo ime pojavlja v sereku. V Egiptu so njegovo ime na\xc5\xa1li na 17 mestih: \xc5\xa1tirih v Gornjem Egiptu (Hierakonpol, Nakada, Abid in Koptos), desetih v Spodnjem Egiptu (Tarkan, Helwan, Zawyet el'Aryan, Tell Ibrahim Awad,  Ezbet el-Tell, Minshat Abu Omar, Sakara, But, Tell el-Farkhan, in Kafr Hassan Dawood), enega v Vzhodni pu\xc5\xa1\xc4\x8davi (Wadi el-Qaash) in dva v Zahodni pu\xc5\xa1\xc4\x8davi (oaza Karga in Gebel Tjauti)._NEWLINE_V Kanaanu so odkrili dvajset serekov, ki bi lahko bili Narmerjevi. Sedem serekov je nezanesljivih ali spornih. Sereki so bili na devetih razli\xc4\x8dnih mestih: v Tel Aradu, En Besorju, Tel es-Sakanu, Nahal Tillahu, Tel Erani, Tel Malhati, Tel Ma'ahazu, Tel Lodu, in Lahavu._NEWLINE_Narmerjev serek so skupaj s  sereki drugih vladarjev iz preddinasti\xc4\x8dnega obdobje in prve dinastije odkrili tudi na ju\xc5\xbenem Sinaju, kjer napisi omenjajo  egip\xc4\x8dansko rudarsko odpravo v  to regijo."